༔དཔེར་ན་སྣམ་བུ་བཟོ་ཉེས་པ་དང་འདྲ་སྟེ༔ཡེ་ནས་ངོ་སྤྲོད་མ་བཏབ་པ་ནི༔སྣམ་བུ་ལ་བཟོ་མ་བྱས་པ་དང་འདྲ་ཞིང་༔སྣམ་བུ་དེ་བཟོ་བོ་མཁས་པའི་ལག་ཏུ་སླེབ་ན་ཇི་ལྟར་འདོད་པ་བཞིན་འབྱུང་བས༔བཟོ་ཉེས་པ་དེ་བཅས་བཅོས་བྱར་མེད་པ་དང་མཚུངས་ཤིང་༔ངོ་སྤྲོད་བཏབ་ལ་མ་ཐེབས་པ༔ལྟ་སྤྱོད་ཡ་ཆར་སོང་ནས་གྲོལ་དུས་མི་འབྱུང་ངོ་༔དེས་ན་ལེགས་པར་ངོ་སྤྲོད་ཐེབས་པར་གདབ༔ཐེབས་ནས་རང་གི་རྒྱུད་དང་འདྲེས་པར་ཉམས་སུ་བླང་བར་བྱེད་པ་གནད་ཆེའོ༔ངོ་སྤྲོད་དངོས་ནི༔དང་པོ་སྐུ་ལྔ་ལ་ཕྱི་ནང་གསང་བ་གསུམ་སྟེ༔ཕྱིའི་སྐུ་ལྔ་རིགས་ལས་བྱུང་བའི་སྐུ་ལྔ་སྟེ༔སྐུའི་རིགས་ལས་བྱུང་བའི་སྐུ་རྣམ་པར་སྣང་མཛད༔གསུང་གི་རིགས་ལས་བྱུང་བའི་སྐུ་སྣང་བ་མཐའ་ཡས༔ཐུགས་ཀྱི་རིགས་ལས་བྱུང་བའི་སྐུ་རྡོ་རྗེ་སེམས་དཔའ༔ཡོན་ཏན་གྱི་རིགས་ལས་བྱུང་བའི་སྐུ་རིན་ཆེན་འབྱུང་ལྡན༔ཕྲིན་ལས་ཀྱི་རིགས་ལས་བྱུང་བའི་སྐུ་དོན་ཡོད་གྲུབ་པའོ༔ནང་གི་སྐུ་ལྔ་ནི༔ཆོ་འཕྲུལ་ལམ་རྟགས་ཀྱི་སྐུ་ལྔ་སྟེ༔སྐུའི་ཆོ་འཕྲུལ་ལས་བྱུང་བ་ལམ་རྟགས་ཀྱི་སྐུ་འཁོར་ལོ༔དེས་འགྲེས་པར། གསུང་གི་པདྨོ༴ཐུགས་ཀྱི་རྡོ་རྗེ༴ ཡོན་ཏན་གྱི་རིན་པོ་ཆེ༔ཕྲིན་ལས་ཀྱི་སྣ་ཚོགས་རྡོ་རྗེའོ༔གསང་བའི་སྐུ་ལྔ་ནི༔གདུལ་བྱ་སེམས་ཅན་གྱི་དོན་མཛད་པ་སྟོན་པ་སངས་རྒྱས་བཅོམ་ལྡན་འདས་ཀྱི་སྐུ་ལྔ་སྟེ༔སྔར་བསྟན་པ་ལྟར་ཆོས་སྐུ་ལ་སོགས་པ་ལྔའོ༔ དེ་ལྟར་སྐུ་རྣམས་གཞན་ཞིག་ནས་བྱུང་བ་མ་ཡིན་ཞིང་༔རྣལ་འབྱོར་པ་རང་གི་ལུས་ངག་ཡིད་གསུམ་ལ་ཚང་༔ཇི་ལྟར་ཚང་ན༔ཕྱིའི་སྐུ་ལྔ་ལུས་ལ་ཚང་སྟེ༔ཁམས་ཀུན་རྫོབ་རྒྱུའི་ཐིག་ལེ་རྣམ་པར་སྣང་མཛད༔ཁྲག་དང་ཆུ་སེར་མི་བསྐྱོད་པ༔ཤ་རུས་རིན་ཆེན་འབྱུང་ལྡན༔ལྤགས་པ་དང་བཀྲག་མདངས་སྣང་བ་མཐའ་ཡས༔སྐྲ་དང་བ་སྤུ་དོན་ཡོད་གྲུབ་པའོ༔ནང་གི་སྐུ་ལྔ་ངག་ལ་ཚང་སྟེ༔སྐད་ཀྱི་རྣམ་པ་ལྷང་ལྷང་གྲགས་པ་འཁོར་ལོ༔ཚིག་འབྲུ་མི་བསྐྱོད་པ༔སྙན་པར་སྨྲ་བ་པདྨ༔དོན་སྟོན་པ་རིན་པོ་ཆེ༔ དབུགས་ཀྱི་རྟ་ལས་འབྱུང་བ་སྣ་ཚོགས་རྡོ་རྗེའོ༔གསང་བའི་སྐུ་ལྔ་སེམས་ལ་ཚང་སྟེ༔སེམས་ཀྱི་ངོ་བོ་སྟོང་པ་ཆོས་ཀྱི་སྐུ༔རང་བཞིན་གསལ་བ་ལོངས་སྤྱོད་རྫོགས་པའི་སྐུ༔ རྣམ་པ་རིག་བྱེད་དུ་སྣང་བ་སྤྲུལ་པའི་སྐུ༔དེ་གསུམ་གྱི་དབྱིངས་མི་གཡོ་བ་མི་འགྱུར་རྡོ་རྗེའི་སྐུ༔མཁྱེན་བརྩེ་དང་ལྡན་པ་མངོན་པར་བྱང་ཆུབ་པའི་སྐུ་སྟེ༔དེ་ལྟར་ཕྱི་ནང་གསང་བའི་སྐུ་ཐམས་ཅད་རང་ལ་རྫོགས་ཤིང་རང་ལ་ཚང་བས༔གཞན་གུད་ནས་བཙལ་དུ་མེད་པའོ༔ཡེ་ཤེས་ལྔ་ལ་ཕྱི་ནང་གསང་བ་གསུམ་སྟེ༔ཕྱིའི་ཡེ་ཤེས་ལྔ་ཆོས་ཀྱི་དབྱིངས་ཀྱི་ཡེ་ཤེས་ལ་སོགས་པ་ལྔའོ༔ ནང་གི་ཡེ་ཤེས་ལྔ༔ཤེས་པས་བསྡུས་པའི་ཡེ་ཤེས༔ཤེས་བྱས་བསྡུས་པའི་ཡེ་ཤེས༔ཇི་ལྟར་མཁྱེན་པའི་ཡེ་ཤེས༔ཇི་སྙེད་གཟིགས་པའི་ཡེ་ཤེས༔མཛད་པ་མཐར་ཕྱིན་པའི་ཡེ་ཤེས་སོ༔གསང་བའི་ཡེ་ཤེས་ནི༔ངོ་བོ་ཀ་དག་གི་ཡེ་ཤེས༔རང་བཞིན་ལྷུན་གྲུབ་ཀྱི་ཡེ་ཤེས༔ཐུགས་རྗེ་ཀུན་ཁྱབ་ཀྱི་ཡེ་ཤེས༔མཚན་ཉིད་འཛིན་པའི་ཡེ་ཤེས༔མངོན་སུམ་རང་སྣང་གི་ཡེ་ཤེས་ཏེ༔ཇི་ལྟར་ཡེ་ཤེས་རྣམས་ཀྱང་༔གཞན་གང་ནས་ཀྱང་མ་བྱུང་བར་རང་ལ་ཚང་ཞིང་༔དེ་ལྟར་ཚང་པ་ནི༔ཆོས་ཀྱི་དབྱིངས་ཀྱི་ཡེ་ཤེས་རང་གི་སེམས་ཉིད་ལ་མཐའ་དབུས་མེད་པའོ༔མེ་ལོང་ལྟ་བུའི་ཡེ་ཤེས་ཀྱི་སྣང་ཆ་མ་བསྒྲིབས་པར་སྣང་ལ་རང་བཞིན་མེད་པར་གསལ་བའོ༔མཉམ་པ་ཉིད་ཀྱི་ཡེ་ཤེས་སེམས་སྤྲོས་པའི་མཐའ་ཐམས་ཅད་དང་བྲལ་བ་མཉམ་པ་ཉིད་དུ་གནས་པའོ༔སོ་སོར་རྟོགས་པའི་ཡེ་ཤེས་གང་ལ་གང་སྣང་གི་ཆོས་ཐམས་ཅད་རིམ་པ་ལྟར་མ་འདྲེས་པར་སོ་སོར་གསལ་བའོ༔བྱ་བ་གྲུབ་པའི་ཡེ་ཤེས༔འབད་རྩོལ་དང་བྲལ་ཞིང་ཆོས་ཐམས་ཅད་སེམས་ཉིད་ཀྱི་ཀློང་དུ་རང་བཞག་རང་གྲོལ་རང་ལ་རྫོགས་པའོ༔ཤེས་པས་བསྡུས་པའི་ཡེ་ཤེས༔སངས་རྒྱས་དང་སེམས་ཅད་ཐམས་ཅད་དབྱེར་མེད་ཅིང་རང་བཞིན་མེད་པར་ཁད་མཉམ་དུ་ཁྱབ་པའོ༔ཤེས་བྱས་བསྡུས་པའི་ཡེ་ཤེས༔གདུལ་བྱའི་བསམ་པ་མཁྱེན་ཅིང་༔གཞན་དོན་ཁོང་དུ་ཆུད་པས༔ཆོས་ཐམས་ཅད་ཀྱི་རང་བཞིན་ཤེས་པར་གྱུར་པའོ༔ཇི་ལྟར་མཁྱེན་པའི་ཡེ་ཤེས༔བདག་གི་དངོས་པོ་གཤེས་ཀྱི་གནས་ལུགས་ཤེས་ཏེ༔རང་དོན་རྟོགས་པས་འཁྲུལ་པའི་རྒྱུན་ཟད་པའོ༔ཇི་སྙེད་གཟིགས་པའི་ཡེ་ཤེས༔རང་དོན་ཚད་ལ་ཕེབས་ནས་གཞན་དོན་ཐུགས་རྗེ་རོལ་པ་འཛད་པ་མེད་པའོ༔མཛད་པ་མཐར་ཕྱིན་པའི་ཡེ་ཤེས༔རང་གཞན་མ་ལུས་པའི་དོན་གང་མཛད་པ་ཐམས་ཅད་མཐར་ཕྱིན་པའོ༔ངོ་བོ་ཀ་དག་གི་ཡེ་ཤེས༔མ་རིག་པ་ཞེས་སྲིད་པའི་མིང་ཙམ་ཡང་མེད་ཅིང་༔གྲངས་ལས་འདས་པའོ༔ རང་བཞིན་ལྷུན་གྲུབ་ཀྱི་ཡེ་ཤེས༔མི་སྐྱེ་མི་འགགས་པར་ཅིའི་ངོ་བོར་མི་དགོངས་ཤིང་༔ཡུལ་ཐམས་ཅད་དག་ནས་ངེས་པ་མེད་པའོ༔ཐུགས་རྗེ་ཀུན་ཁྱབ་ཀྱི་ཡེ་ཤེས༔ རང་རིག་གསལ་བའི་བདག་ཉིད་ཅན་ལ༔རང་བཞིན་ཤུགས་ཀྱི་ཐུགས་རྗེ་འགགས་པ་མེད་པར་འཆར་བའོ༔མཚན་ཉིད་འཛིན་པའི་ཡེ་ཤེས༔སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་རང་བཞིན་ནམ༔མཚན་ཉིད་ཀྱི་རྩ་བ་ཆོད་པའོ༔མངོན་སུམ་རང་སྣང་གི་ཡེ་ཤེས༔ཡེ་ཤེས་དེ་དག་ཐམས་ཅད་གཞན་གང་ནས་ཀྱང་མ་བྱུང་ཞིང་རང་ལ་ཞུགས༔རང་ལས་ཤར༔རང་ལས་སྣང་བ་ལས་ཀྱང་རང་གི་མངོན་སུམ་དུ་བལྟར་ཡོད༔སྤྱོད་དུ་ཡོད༔རྟོགས་སུ་ཡོད༔ལམ་གྱི་འཆར་སྒོ་མ་འགགས་པར་འཕེལ་ཞིང་ཚད་དང་བཅས་པར་ཡོད༔དེ་ལྟར་ཡོད་པ་དེ༔བྱས་བྱུང་ཅན་ཡིན་ནམ་ཞེ་ན༔དེ་ནི་མ་ཡིན་ཏེ༔ཡེ་གདོད་མ་ནས་ཡོངས་ལ་ཁྱབ་ཅིང་གསལ་སྟོང་དབྱེར་མེད་དུ་འཕོ་འགྱུར་མེད་པའོ༔བདག་གཞན་འཁོར་འདས་ཐམས་ཅད་ལ་དབྱེ་བ་མེད་པར་ཁྱབ་པའོ༔དེ་ལྟར་ཡེ་ཤེས་ཐམས་ཅད་ཀྱང་གཞན་གང་ལས་ཀྱང་མ་བྱུང་ཞིང་༔རང་ལ་རང་བཞིན་གདོད་མ་ནས་བཞུགས་པས་བཙལ་མི་དགོས་པའོ༔ཕུང་པོ་ལྔ་ལ་ཕྱི་ནང་གསང་བ་གསུམ་སྟེ༔ཕྱི་ཡུལ་གྱི་ཕུང་པོ་ལྔ༔ནང་ཡུལ་ཅན་གྱི་ཕུང་པོ་ལྔ༔གསང་བ་དེར་འཛིན་གྱི་ཕུང་པོ་ལྔའོ༔དེ་དག་ཀྱང་རང་ལ་ཚང་བ་སྟེ༔ཕྱི་ཡུལ་གྱི་ཕུང་པོ་གཟུགས་སྒྲ་དྲི་རོ་རེག་བྱ་ལྔ་རང་ལས་བྱུང་༔ནང་ཡུལ་ཅན་གྱི་ཕུང་པོ་མིག་རྣ་བ་སྣ་ལྕེ་ལུས་ལྔ་ནི་རང་ལ་ཡོད༔གསང་བ་དེར་འཛིན་གྱི་ཕུང་པོ་དབང་ཤེས་མྱོང་བྱེད་ཀྱི་ཚོར་བ་ལྔ་ཡང་རང་ལས་བྱུང་བ་སྟེ༔དེ་ལྟར་ན་རང་ལ་གནས་སྐབས་སུ་བྱུང་བ་མ་ཡིན་པར༔ཡེ་ནས་ཚང་ཞིང་༔དེ་དག་སྤང་བླང་ལས་འདས་པའོ༔འབྱུང་བ་ལྔ་ལ་ཕྱི་ནང་གསང་བ་གསུམ་སྟེ༔ཕྱིའི་འབྱུང་བ་ལྔ་ནི་ནམ་མཁའ་ལ་སོགས་ལྔ༔ནང་གི་འབྱུང་བ་ལྔ་ནི༔སེམས་ནམ་མཁའ༔ཁྲག་ཆུ༔ཤ་རུས་པ༔དྲོད་མེ༔དབུགས་འགྱུ་བ་རླུང་ངོ་༔གསང་བའི་འབྱུང་བ་ལྔ་ནི༔སེམས་ཀྱི་ངོ་བོ་ཅིར་ཡང་མ་གྲུབ་པས་སྟོང་པས་ནམ་མཁའ༔སེམས་ཀྱི་རང་བཞིན་མ་བསྒྲིབས་པར་གསལ་ཞིང་ཚོར་བ་རགས་པ་དང་བཅས་པས་མེ༔ཡོངས་ལ་ཁྱབ་ཅིང་གཤེར་འབྱིན་པས་ཆུ༔སེམས་ཀྱི་རྣམ་པ་འགྱུ་བྱེད་མ་འགགས་པས་རླུང་༔དེ་རྣམས་ཀྱང་དབྱིངས་གཅིག་གི་ངང་དུ་གནས་ཤིང་གཡོ་བ་མེད་པས་ས་སྟེ༔དེ་ལྟར་ཡང་ཐམས་ཅད་རང་ལས་བྱུང་༔རང་ལ་གནས༔རང་གི་ཀློང་ལས་མ་འདས་ཤིང་༔སྤོང་ལེན་ལས་འདས་ཏེ༔སྤང་མི་འཚལ་ཏེ་རང་ཞི༔བླང་མི་འཚལ་ཏེ་ཡེ་ནས་ཡོད་པའོ༔མཚོན་བྱེད་ལྔ་ནི་ཕྱི་ནང་གསང་བ་གསུམ་སྟེ༔ཕྱིའི་མཚོན་བྱེད་དཀར་པོ་ལ་སོགས་ལྔ༔ནང་གི་མཚོན་བྱེད༔རུས་པ་ལ་སོགས་དཀར་པོའི་མདོག་ཅན༔སྒྲ་སོགས་སྤུ་རྟགས་ཀྱི་རིམ་པ་སྔོན་པོའི་མདོག་ཅན༔མཁྲིས་པ་ལ་སོགས་སེར་པོའི་མདོག་ཅན༔ཤ་ཁྲག་ལ་སོགས་དམར་པོའི་མདོག་ཅན༔ཁ་རླངས་དང་རླུང་གི་རྒྱུ་རྔུབ་ལ་སོགས་པ་ལྗང་ཀུའི་མདོག་ཅན༔གསང་བའི་མཚོན་བྱེད་ནི༔སེམས་ཀྱི་འཕྲོ་རྟོག་དགའ་བ་ལ་སོགས་སྤྲོ་བ་དཀར་པོའི་མཚོན་བྱེད༔ ཆགས་པ་དང་སྲེད་པའི་འདུ་ཤེས་དམར་པོའི་མཚོན་བྱེད༔སྤོང་ལེན་དང་འཕྲོ་འཇུག་གི་རྣམས་པས་བྱེ་བྲག་འབྱེད་པ་སྔོན་པོའི་མཚོན་བྱེད༔རྟོག་པ་ཕྲ་རགས་སྦོམ་སོགས་ཀྱི་འདུ་འཕྲོ་དཔག་ཏུ་མེད་པ་ལྗང་ཀུའི་མཚོན་བྱེད༔གདིང་མི་གཡོ་བར་གནས་པ་སེར་པོའི་མཚོན་བྱེད་ཏེ༔དེ་ལྟར་མཚོན་བྱེད་ཐམས་ཅད་ཀྱང་རང་ལས་བྱུང་ཞིང་༔རང་སྣང་གི་གྱ་གྱུ་ཙམ་ལས༔གཞན་ནས་བྱུང་བ་མ་ཡིན་པའོ༔དེ་བས་ན་དེ་ལྟར་ཕྱི་ནང་གསང་བའི་ལྔ་ཚན་ལྔ་ལ་འཁོར་འདས་གང་ཡང་མ་ཚང་བ་མེད་ཅིང་༔ཐམས་ཅད་ཚང་བ་སྟེ༔དེ་བཞིན་དུ་རྣལ་འབྱོར་པ་རང་ལ་ཡང་ཐམས་ཅད་ཚང་ཞིང་ཡོངས་སུ་རྫོགས་ལ༔དེ་དག་ངོ་མ་ཤེས་པས༔ཕན་ཚུན་ཡུལ་དང་ཡུལ་ཅན་དུ་ཕྱེས༔དེ་ལ་སྤང་བླང་གི་འཛིན་པ་ཞུགས༔ཞུགས་པས་བཅིངས༔བཅིངས་པས་འཁོར་བར་འཁོར་ཞིང་གྲོལ་དུས་མེད་པར་སྡུག་བསྔལ་བའོ༔དེ་དག་བླ་མས་ངོ་སྤྲད་དེ༔རང་ལ་ཡོད་པ་རང་གིས་གོ་ཞིང་རྟོགས་པར་བྱས་པས༔འཁོར་འདས་ཐམས་ཅད་རང་ལ་ཚང་བར་ཐག་ཆོད༔གཞན་ནས་མ་བྱུང་བར་ཐག་ཆོད༔ཡེ་གདོད་མ་ནས་ལྷུན་གྱིས་གྲུབ་པར་གདིང་ཐོབ༔སྤང་བླང་དགག་བསྒྲུབ་རེ་དོགས་ལ་སོགས་པ་གཉིས་འཛིན་གྱི་མཐའ་ལས་འདས་པར་ཐག་ཆོད་པ་སྟེ༔དེ་ལྟ་བུའི་ཚུལ་གྱིས་ངོ་སྤྲད་པར་བྱའོ༔ དེ་ལྟར་ངོ་འཕྲོད་པས༔འཁོར་བ་མ་སྤངས་གནས་སུ་དག་ཅིང་༔འདོད་ཆགས་ཞེ་སྡང་གཏི་མུག་ང་རྒྱལ་ཕྲག་དོག་ལ་སོགས་པ་རང་སར་གྲོལ་ནས༔ཡེ་ཤེས་ལྔ་ལ་སོགས་པར་གྱུར་པ་སྟེ༔དེ་ཡང་རྣལ་འབྱོར་པའི་ཡིད་ཀྱི་སྒྲིབ་པ་བྱང་༔སངས་རྒྱས་ཐམས་ཅད་ཀྱི་ཐུགས་ཀྱི་ཡོན་ཏན་ཐོབ༔གཟུགས་ཀྱི་ཕུང་པོ་བཅོམ་ལྡན་འདས་རྡོ་རྗེ་སེམས་དཔའ་ཉིད་དུ་བྱང་ཆུབ༔ཆུའི་ཁམས་མཱ་མ་ཀིའི་རང་བཞིན་དུ་གནས་དག༔ཞེ་སྡང་མེ་ལོང་ལྟ་བུའི་ཡེ་ཤེས་སུ་གྲོལ་ཏེ༔སངས་རྒྱས་རྡོ་རྗེ་རིགས་ཀྱི་ཐུགས་འཁྲུལ་བ་མེད་པ་ཐོབ་ནས༔འགྲོ་བ་སེམས་ཅན་གྱི་དོན་བྱེད་པར་འགྱུར༔ངག་གི་སྒྲིབ་པ་བྱང་ནས་སངས་རྒྱས་ཐམས་ཅད་ཀྱང་གསུང་གི་ཡོན་ཏན་ཐོབ༔འདུ་ཤེས་ཀྱི་ཕུང་པོ་བཅོམ་ལྡན་འདས་སྣང་བ་མཐའ་ཡས་ཉིད་དུ་བྱང་ཆུབ༔མེའི་ཁམས་གོས་དཀར་མོའི་རང་བཞིན་དུ་གནས་དག༔འདོད་ཆགས་སོ་སོར་རྟོགས་པའི་ཡེ་ཤེས་སུ་གྲོལ་ཏེ༔སངས་རྒྱས་པདྨའི་རིགས་ཀྱི་གསུང་འགག་པ་མེད་པ་ཆོས་ཀྱི་སྒྲ་དབྱངས་ཐོབ་ནས༔འགྲོ་བ་སེམས་ཅན་གྱི་དོན་བྱེད་པར་འགྱུར༔ལུས་ཀྱི་སྒྲིབ་པ་བྱང་ནས་སངས་རྒྱས་ཐམས་ཅད་ཀྱི་སྐུའི་ཡོན་ཏན་ཐོབ༔རྣམ་པར་ཤེས་པའི་ཕུང་པོ་བཅོམ་ལྡན་འདས་རྣམ་པར་སྣང་མཛད་དུ་བྱང་ཆུབ༔ནམ་མཁའི་ཁམས་ཆོས་ཀྱི་དབྱིངས་ཕྱུག་མར་གནས་དག༔གཏི་མུག་ཆོས་ཀྱི་དབྱིངས་ཀྱི་ཡེ་ཤེས་སུ་གྲོལ་ཏེ༔སངས་རྒྱས་དེ་བཞིན་གཤེགས་པའི་སྐུ་འགྱུར་བ་མེད་པ་ཆོས་ཀྱི་སྐུ་ཐོབ་ནས༔འགྲོ་བ་སེམས་ཅན་གྱི་དོན་བྱེད་པར་འགྱུར༔ལ་ལའི་སྐབས་སུ་རྡོ་རྗེ་སེམས་དཔའི་སྐུ༔རྣམ་པར་སྣང་མཛད་ཀྱི་ཐུགས་ཐོབ་པའང་གསུངས་ཏེ༔གནས་འགྱུར་གྱི་ཁྱད་པར་ཙམ་ལས་དོན་གྱི་་་་དགོངས་པ་ལ་ཁྱད་མེད་པར་ཤེས་པར་བྱའོ༔ལུས་ངག་ཡིད་གསུམ་ཀའི་སྒྲིབ་པ་བྱང་ནས་སངས་རྒྱས་ཐམས་ཅད་ཀྱི་ཡོན་ཏན་གྱི་ཆེ་བ་ཐོབ༔ཚོར་བའི་ཕུང་པོ་བཅོམ་ལྡན་རིན་ཆེན་འབྱུང་ལྡན་དུ་བྱང་ཆུབ༔སའི་ཁམས་སངས་རྒྱས་སྤྱན་མར་གནས་དག༔ང་རྒྱལ་མཉམ་པ་ཉིད་ཀྱི་ཡེ་ཤེས་སུ་གྲོལ་ཏེ༔སངས་རྒྱས་རིན་ཆེན་འབྱུང་ལྡན་གྱི་ཡོན་ཏན་ཐམས་ཅད་མཁྱེན་པ་ཐོབ་ནས༔འགྲོ་བ་སེམས་ཅན་གྱི་དོན་བྱེད་པར་འགྱུར༔ཉོན་མོངས་པ་ཤེས་བྱའི་སྒྲིབ་པ་མ་ལུས་པ་ཐམས་ཅད་བྱང་ནས༔སངས་རྒྱས་ཐམས་ཅད་ཀྱི་ཕྲིན་ལས་ཀྱི་ཡོན་ཏན་ཐོབ༔འདུ་བྱེད་ཀྱི་ཕུང་པོ་བཅོམ་ལྡན་འདས་དོན་ཡོད་གྲུབ་པ་ཉིད་དུ་བྱང་ཆུབ༔རླུང་གི་ཁམས་དམ་ཚིག་སྒྲོལ་མར་གནས་དག༔ཕྲག་དོག་བྱ་བ་གྲུབ་པའི་ཡེ་ཤེས་སུ་གྲོལ་ཏེ༔སངས་རྒྱས་ལས་ཀྱི་རིགས་ཀྱི་ཕྲིན་ལས་ཐོགས་པ་མེད་པར་འགྲུབ་ནས༔འགྲོ་བའི་དོན་བྱེད་པར་འགྱུར་རོ༔དེ་ལྟར་ངོ་སྤྲད་ཅིང་༔ངོ་འཕྲོད་པར་བྱའོ༔ ངོ་འཕྲོད་ནས་རང་གི་རྒྱུད་ཐོག་ཏུ་བཀལ་ཞིང་ཉམས་སུ་ལེན་ཐབས་བསྟན་པ་ནི༔རྣལ་འབྱོར་པ་རབ་ཀྱི་རབ་ཀྱིས་ཡེ་གྲོལ་ཆེན་པོའི་གདིང་དང་ལྡན་པར་ཉམས་སུ་བླང་༔རབ་ཀྱི་འབྲིང་གིས་རང་གྲོལ་ཆེན་པོར་ཉམས་སུ་བླང་༔རབ་ཀྱི་ཐ་མས་ཡོངས་གྲོལ་ཆེན་པོར་ཉམས་སུ་བླང་༔འབྲིང་གི་རབ་ཀྱིས་སྣང་སྲིད་འཁོར་འདས་ཀྱི་ཆོས་ཐམས་ཅད་དབྱེར་མེད་ཆེན་པོར་ཉམས་སུ་བླང་༔འབྲིང་གི་འབྲིང་གིས་ཟུང་འཇུག་ཏུ་་་་་
ཀུན་རྫོབ་དོན་དམ། ཉམས་སུ་བླང་༔འབྲིང་གི་ཐམས་ཅད་སྤང་བླངས་མེད་པར་ཉམས་སུ་བླང་༔ཐ་མའི་རབ་ཀྱིས་བསྐྱེད་རྫོགས་གཉིས་མེད་ཆེན་པོར་ཉམས་སུ་བླང་༔ཐ་མའི་འབྲིང་གིས་བསྐྱེད་རྫོགས་ཟུང་འཇུག་ཏུ་ཉམས་སུ་བླང་༔ཐ་མའི་ཐ་མས་བློ་ངོར་གང་བདེ་བདེར་ངོ་འཕྲོད་པའི་གནས་ཀྱིིས་ཟིན་པར་བྱས་ལ་ཉམས་སུ་བླང་༔མདོར་ན་སྣང་སྲིད་འཁོར་འདས༔བདག་གཞན༔ཕན་ཚུན༔བཟང་ངན༔སྤང་བླང་༔རེ་དོགས༔ཉེ་རིང་བཏང་བཞག་ལ་སོགས་གཉིས་ཆོས་ཐམས་ཅད་ཀྱི་འདུན་པ་ཕྲལ་ལ༔ཡེ་ཤེས་རོལ་པ་འུབ་ཆུབ་གསང་རྫོགས་ཆེན་པོར་ཉམས་སུ་བླང་བར་བྱའོ༔དེ་ཡང་ཉམས་སུ་བླང་ཞེས༔རང་ལ་མེད་པ་གཅིག་གཞན་ནས་བཙལ་བ་དང་རྙེད་པ་དང་༔འཆང་ཞིང་སྒྲེ་བློག་བྱེད་པ་ལྟར་མ་ཡིན་ཏེ༔ཡེ་ཤེས་ལྔ་ལ་སོགས་པ་ཐམས་ཅད་ཡེ་གདོད་མ་ནས་རང་ལ་ཚང་བར་ཡོད་པ་ལ༔སྔར་མ་ཤེས་པས་འཁྲུལ་འཁོར་དུ་གྱུར་ཅིང་༔དེང་ཕྱིན་ཆད་རང་ལ་རང་ཆས་སུ་ཡོད་པར་ངོ་ཤེས་ཤིང་གདིང་ཐོབ་པས༔གསང་ཞེས༔ལུས་ངག་ཡིད་གསུམ་གྱི་བྱེད་སྤྱོད་ལས་འདས་པས༔གཞན་གྱི་སྣང་ངོ་ལ་ཅི་ཡང་མི་བྱེད་ཀྱང་༔རང་སྣང་ལ་བཀྲ་ལམ་མེར་བཞུགས་པ་ན་གསང་རྫོགས་ཞེས༔ཕྱི་དུས་སུ་མ་ལུས་པར་ངོས་ཟིན་ཕན་ཆད༔དེ་ཉིད་དུ་ཡེ་ཤེས་རང་སྣང་རོལ་པའི་རྩལ་གསུམ་ཡོངས་སུ་རྫོགས་པས་སོ༔ཆེན་པོ་ཞེས༔འདི་ལྟ་བུའི་གོང་ན་ངོ་སྤྲོད་རྒྱུ་ཡང་མེད༔ཉམས་སུ་བླང་རྒྱུ་ཡང་མེད་པ་སྟེ༔ལྟ་བ་ཡེ་ཤེས་གསང་རྫོགས་མཐོང་ཡུལ་ལས་འདས་པ༔སྒོམ་པ་ཡེ་ཤེས་གསང་རྫོགས་ཉམས་ལེན་ལས་འདས་པ༔སྤྱོད་པ་ཡེ་ཤེས་གསང་རྫོགས་བྱ་བྱེད་ལས་འདས་པ༔འབྲས་བུ་ཡེ་ཤེས་གསང་རྫོགས་བླང་ཐོབ་ལས་འདས་པ༔སྨིན་གྲོལ་ཡེ་ཤེས་གསང་རྫོགས་སྐད་ཅིག་ལ་སྨིན་ཅིང་གྲོལ་བ༔བསྐྱེད་རྫོགས་ཡེ་ཤེས་གསང་རྫོགས་མཐའ་ལས་འདས་པ༔ལམ་རྟགས་ཡེ་ཤེས་གསང་རྫོགས་ལྷུན་གྱིས་གྲུབ་པས་ན༔གོང་ན་མེད་ཀྱི་ཆེན་པོའོ༔དེ་ལྟ་བུའི་གནད་ཀྱིས་ཟིན་པ་ནི་ཉམས་སུ་ལེན་པའི་མཐར་ཐུག་གོ༔དྷ་ཐིམ༔ལྔ་ཚན་ལྔའི་ངོ་སྤྲོད་གསང་རྫོགས་རོལ་པ་རྒྱ་ཡན་ཞེས་བྱ་བ༔རྒྱུད་འབུམ་ཕྲག་དྲུག་ཅུ་རྩ་བཞིའི་ལྟ་སྒོམ་སྤྱོད་འབྲས་ཀྱི་སྙིང་པོ་མདོར་བསྡུས་ནས༔ཉམས་ལེན་གྱི་འགག་བསྡམ་པ༔ད་ལྟ་མངའ་བདག་ཡབ་སྲས་དང་༔མ་འོངས་རྗེས་འཇུག་རྣམས་ཀྱི་དོན་དུ་གདམས་པ་ལས༔བློ་དམན་ཡེ་ཤེས་མཚོ་རྒྱལ་བདག་གིས་ཟིན་རིས་སུ་བཏབ་ནས༔པུ་རི་གསང་བའི་ཡང་ཕུག་ཏུ་གསང་གཏེར་དུ་སྦས་པའོ༔སྐལ་ལྡན་ལས་ཅན་གསུང་གིས་སྲས་དང་འཕྲད་པར་ཤོག༔ས་མ་ཡཱ༔རྒྱ་རྒྱ་རྒྱ༔སྦས་རྒྱ༔གཏད་རྒྱ༔གཏེར་རྒྱ༔ཁ་ཐཾ༔གྷུ་ཧྱ༔ཨྠིྀ༔བྷུདྡྷ་བཛྲའི་གཏེར་མའོ། ། ། །